
Anexa nr. 1
la decizia Consiliului raional
nr._____din ______2026
REGULAMENT
privind utilizarea autovehiculelor de serviciu, numărul-limită al acestora și parcursul-limită anual pentru asigurarea îndeplinirii atribuțiilor de serviciu în cadrul Consiliului raional Sîngerei
I. DISPOZIȚII GENERALE
1. Prezentul Regulament este elaborat în temeiul art. 43 alin. (1) lit. c) din Legea nr. 436/2006 privind administrația publică locală și al pct. 8 din Hotărârea Guvernului nr. 1053/2023 privind reglementarea utilizării autovehiculelor de serviciu de către autoritățile publice și autoritățile administrației publice, cu modificările ulterioare.
2. Regulamentul stabilește modul de utilizare, exploatare, păstrare, întreținere și evidență a autovehiculelor de serviciu aflate în gestiunea subdiviziunilor subordonate Consiliului raional Sîngerei, precum și numărul-limită al acestora și parcursul-limită anual pentru fiecare autovehicul.
3. Autovehiculele de serviciu constituie bunuri proprietate publică a unității administrativ-teritoriale și sunt gestionate de subdiviziunile corespunzătoare ale Consiliului raional Sîngerei, în conformitate cu legislația privind proprietatea publică, evidența contabilă și gestionarea patrimoniului public.
4. Autovehiculele de serviciu se utilizează exclusiv pentru îndeplinirea atribuțiilor de serviciu, în limitele aprobate și cu respectarea legislației Republicii Moldova, a prezentului Regulament și a actelor administrative emise în aplicarea acestuia.
5. Se interzice utilizarea autovehiculelor de serviciu în scopuri personale, familiale, comerciale sau în alte scopuri care nu au legătură cu exercitarea atribuțiilor de serviciu.
6. Cheltuielile pentru exploatarea, întreținerea, asigurarea, repararea și alimentarea autovehiculelor de serviciu se efectuează în limita alocațiilor aprobate în buget și cu respectarea legislației financiar-bugetare, contabile și a legislației privind achizițiile publice.

II. PERSOANELE AUTORIZATE SĂ CONDUCĂ AUTOVEHICULELE
7. Conducerea autovehiculelor de serviciu se efectuează de către conducători auto angajați în acest scop și, după caz, de către conducătorii subdiviziunilor sau alte persoane desemnate, care dețin permis de conducere valabil pentru categoria corespunzătoare și îndeplinesc condițiile prevăzute de legislație.
8. Persoana care conduce un autovehicul de serviciu este obligată să respecte legislația privind circulația rutieră, cerințele privind securitatea și sănătatea în muncă, regulile de exploatare tehnică a autovehiculului și prevederile prezentului Regulament.
9. Persoana autorizată să conducă autovehiculul de serviciu nu poate transmite dreptul de conducere unei alte persoane neautorizate.
10. Pentru autovehiculele destinate deservirii persoanelor care dețin funcțiile de Președinte și vicepreședinte al raionului, conducerea acestora poate fi efectuată de către conducătorul auto desemnat și, după caz, de către titularul funcției respective, cu respectarea condițiilor prevăzute de legislație.
11. Conducătorii auto și celelalte persoane autorizate să conducă autovehicule de serviciu sunt obligați să se supună verificărilor medicale și altor verificări prevăzute de legislație.

III. REPARTIZAREA ȘI AUTORIZAREA UTILIZĂRII AUTOVEHICULELOR

12. Repartizarea autovehiculelor de serviciu pe subdiviziuni și stabilirea persoanelor responsabile de exploatarea și gestionarea acestora se efectuează prin act administrativ al Președintelui raionului, în limitele numărului-limită de autovehicule și ale parcursului-limită anual aprobate prin prezentul Regulament.
13. Plecarea în deplasare cu autovehiculul de serviciu se efectuează numai în scop de serviciu și cu autorizarea Președintelui raionului sau a conducătorului subdiviziunii în a cărei gestiune se află autovehiculul, după caz.
14. Deplasarea se efectuează în baza foii de parcurs și, după caz, a altor documente justificative prevăzute de legislație.
15. Pentru fiecare deplasare trebuie să poată fi identificat scopul acesteia, traseul, persoana/persoanele transportate, data și durata deplasării, precum și kilometrajul parcurs.

IV. REGIMUL UTILIZĂRII ÎN AFARA PROGRAMULUI DE MUNCĂ
16. În cazul deplasărilor efectuate în interes de serviciu în afara localității, în zilele de repaus sau în zilele de sărbătoare nelucrătoare, utilizarea autovehiculului este permisă numai dacă deplasarea este determinată de atribuțiile de serviciu. 
17. Autovehiculele de serviciu pot fi utilizate în afara programului normal de muncă numai:
a) pentru îndeplinirea atribuțiilor de serviciu;
b) pentru deplasări oficiale;
c) în situații urgente care necesită intervenția sau prezența la serviciu a persoanelor responsabile;
d) în alte situații justificate, în legătură directă cu exercitarea atribuțiilor de serviciu.
18. Utilizarea autovehiculelor de serviciu destinate deservirii persoanelor care dețin funcțiile de Președinte și vicepreședinte al raionului în afara programului de muncă, inclusiv în zilele de repaus și în zilele de sărbătoare nelucrătoare, este permisă numai în legătură cu exercitarea atribuțiilor de serviciu sau în situațiile prevăzute la pct. 17 .
19. Deplasarea efectuată în afara programului de muncă se consemnează în foaia de parcurs, cu indicarea scopului deplasării, traseului, orei plecării și revenirii și a kilometrajului.

V. PĂSTRAREA ȘI PARCAREA AUTOVEHICULELOR
20.  Autovehiculele de serviciu se păstrează, în afara perioadelor de utilizare, în garaje sau în alte locuri de parcare amenajate și corespunzătoare.
21.  În cazul în care persoana care deține funcția de Președinte sau vicepreședinte al raionului domiciliază într-o altă localitate decât sediul Consiliului raional, iar exercitarea atribuțiilor de serviciu necesită deplasarea zilnică a acesteia cu autovehiculul de serviciu, locul de păstrare a autovehiculului în afara programului de muncă poate fi stabilit în localitatea respectivă, în condițiile prezentului Regulament.
22.  Deplasările efectuate între localitatea în care este păstrat autovehiculul și sediul Consiliului raional, atunci când sunt necesare pentru exercitarea atribuțiilor de serviciu, se înscriu în foaia de parcurs și se includ în evidența parcursului autovehiculului, cu respectarea parcursului-limită anual și a normelor stabilite de legislație.
23. Autovehiculele de serviciu nu pot fi utilizate pentru scopuri personale, familiale sau pentru alte interese care nu țin de exercitarea atribuțiilor de serviciu.
24. [bookmark: _GoBack]Persoanele cărora le sunt încredințate autovehicule de serviciu și conducătorii auto desemnați pentru deservirea acestora sunt obligați să asigure păstrarea autovehiculelor în condiții corespunzătoare, să ia măsuri pentru prevenirea deteriorării, pierderii sau utilizării neautorizate a acestora.
25. Utilizarea și păstrarea autovehiculelor de serviciu se efectuează cu respectarea destinației acestora, a limitelor de parcurs, a normelor de consum al carburanților, a regulilor de evidență și a celorlalte cerințe stabilite de legislație și de prezentul Regulament.

VI. STAREA TEHNICĂ, ÎNTREȚINEREA ȘI REPARAREA AUTOVEHICULELOR
26. Conducătorul auto sau persoana care utilizează autovehiculul este obligată să verifice, înainte de plecare, starea tehnică a acestuia și existența documentelor și dotărilor obligatorii.
27. Plecarea în deplasare se efectuează numai dacă autovehiculul corespunde cerințelor de securitate rutieră și are documentele și dotările obligatorii, inclusiv certificatul de înmatriculare, polița de asigurare obligatorie, foaia de parcurs și echipamentele prevăzute de legislație.
28. Orice defecțiune tehnică care poate afecta siguranța circulației se comunică imediat conducătorului subdiviziunii și se consemnează în documentele de evidență.
29. Autovehiculul cu defecțiuni tehnice care pot pune în pericol siguranța circulației nu va fi utilizat până la înlăturarea acestora.
30. Lucrările de întreținere și reparație se efectuează în baza necesității constatate și cu respectarea legislației privind achizițiile publice, evidența contabilă și gestionarea patrimoniului public.
31. Înlocuirea pieselor și subansamblelor defecte se efectuează în baza unui act/proces-verbal de constatare tehnică, în care se indică defecțiunea constatată, piesele necesare și, după caz, cauza probabilă a acesteia.
32. În cazul în care defecțiunea apare în timpul deplasării, conducătorul autovehiculului este obligat să oprească într-un loc sigur, să ia măsurile necesare pentru prevenirea producerii unui accident și să informeze imediat persoana responsabilă de exploatarea autovehiculului.
33. În cazul în care autovehiculul nu poate continua deplasarea, transportarea acestuia la locul de reparare se efectuează prin mijloace corespunzătoare, cu respectarea procedurilor interne și a legislației aplicabile.

VII. ACCIDENTE RUTIERE ȘI ALTE INCIDENTE
34. În cazul producerii unui accident rutier, conducătorul autovehiculului este obligat să respecte legislația privind circulația rutieră, să întreprindă măsurile necesare pentru securitatea persoanelor și să anunțe organele competente, după caz.
35. Despre producerea unui accident rutier, indiferent de gravitatea acestuia, conducătorul autovehiculului informează imediat Președintele raionului și conducătorul subdiviziunii.
36. După producerea accidentului, subdiviziunea responsabilă de autovehiculul aferent cazului gestionează  actele întocmite de autoritățile competente, documentele de asigurare și actele interne de constatare.
37. În cazul deteriorării autovehiculului ca urmare a unui accident, a unui act de vandalism sau a altui incident, circumstanțele producerii acestuia se stabilesc în baza actelor și documentelor întocmite de organele competente și, după caz, a documentelor interne relevante.
38. Stabilirea persoanei vinovate și, după caz, recuperarea prejudiciului se efectuează în conformitate cu legislația Republicii Moldova.

VIII. FOAIA DE PARCURS ȘI EVIDENȚA UTILIZĂRII
39. Documentul de bază pentru evidența utilizării autovehiculului de serviciu este foaia de parcurs, întocmită și utilizată în conformitate cu legislația aplicabilă și autorizată de conducătorul subdiviziunii.
40. Foaia de parcurs se eliberează și se utilizează în modul și pentru perioada stabilite de legislația aplicabilă.
41. O nouă foaie de parcurs nu se eliberează, de regulă, până la predarea și verificarea foii precedente, cu excepția cazurilor prevăzute de legislație sau determinate de necesități obiective de serviciu.
42. Foaia de parcurs se completează fără ștersături sau modificări nejustificate și va conține datele prevăzute de legislație, inclusiv, după caz:
a) data;
b) numărul de înmatriculare;
c) conducătorul autovehiculului;
d) traseul și destinația;
e) scopul deplasării;
f) ora plecării și revenirii;
g) kilometrajul;
h) alimentarea cu combustibil;
i) alte date prevăzute de legislație.
43. Fiecare cursă efectuată în interes de serviciu se confirmă, prin semnătura persoanei beneficiare a deplasării.
44. Datele din foile de parcurs se utilizează pentru monitorizarea parcursului efectiv, consumului de combustibil, utilizării autovehiculului și justificării cheltuielilor aferente.

IX. ALIMENTAREA CU CARBURANȚI
45. Alimentarea autovehiculelor de serviciu se efectuează în limita necesităților și a normelor aprobate, cu respectarea alocațiilor bugetare.
46. Cantitatea de combustibil alimentată se consemnează în documentele de evidență și se corelează cu parcursul efectiv și consumul normat.
47. Depășirea nejustificată a consumului normat sau a cantităților aprobate de combustibil se supune verificării de către persoana responsabilă și, după caz, de către conducătorul subdiviziunii.
48. Persoana responsabilă de evidența autovehiculului verifică periodic concordanța dintre datele din foile de parcurs, documentele de alimentare, kilometrajul efectiv și consumul de combustibil.

X. DOSARUL AUTOVEHICULULUI
49. Pentru fiecare autovehicul de serviciu se constituie și se păstrează un dosar, în conformitate cu legislația privind evidența și arhivarea documentelor.
50. Dosarul autovehiculului va cuprinde, după caz:
a. actele de înmatriculare;
b. documentele privind asigurarea;
c. actele de predare-primire;
d. foile de parcurs și documentele de evidență;
e. actele de constatare tehnică;
f. documentele privind reparațiile și întreținerea;
g. documentele privind accidentele și incidentele;
h. alte documente relevante privind exploatarea și gestionarea autovehiculului.
51. Autovehiculele care și-au pierdut caracteristicile tehnice necesare funcționării în condiții de siguranță pot fi scoase din funcțiune, casate sau radiate din evidență, după caz, cu respectarea legislației aplicabile.




XI. NUMĂRUL-LIMITĂ ȘI PARCURSUL-LIMITĂ ANUAL
52. Numărul-limită al autovehiculelor de serviciu și parcursul-limită anual pentru fiecare autovehicul se stabilesc conform anexei la prezentul Regulament.
53. Parcursul-limită anual reprezintă limita maximă planificată pentru utilizarea fiecărui autovehicul în scop de serviciu și se monitorizează pe parcursul anului bugetar.
54. Depășirea parcursului-limită anual se admite numai în cazuri justificate de necesități obiective de serviciu și în limitele prevederilor bugetare, cu aprobarea corespunzătoare și consemnarea motivelor.
55. Modificarea numărului-limită al autovehiculelor sau a parcursului-limită anual se efectuează prin modificarea prezentului Regulament, aprobată prin decizia Consiliului raional, dacă legislația nu prevede altă procedură.

XII. CONTROLUL ȘI MONITORIZAREA UTILIZĂRII
56. Conducătorii subdiviziunilor răspund de organizarea utilizării legale, eficiente și economice a autovehiculelor aflate în gestiunea acestora.
57. Persoana desemnată de conducătorul subdiviziunii asigură monitorizarea periodică a:
a. parcursului efectiv;
b. consumului de combustibil;
c. stării tehnice;
d. lucrărilor de întreținere și reparație;
e. utilizării în afara programului de muncă;
f.    cheltuielilor aferente exploatării.
58. În cazul constatării unor abateri privind utilizarea autovehiculului, conducătorul subdiviziunii dispune măsurile necesare pentru înlăturarea acestora și, după caz, sesizează persoanele sau structurile competente.

XIII. RĂSPUNDEREA
59. Persoanele care conduc, utilizează, gestionează sau păstrează autovehiculele de serviciu răspund, potrivit legislației, pentru încălcarea regulilor de utilizare, exploatare și păstrare și pentru prejudiciile cauzate patrimoniului public din vina acestora.
60. Utilizarea autovehiculului în scop personal, transmiterea acestuia unei persoane neautorizate, completarea necorespunzătoare sau denaturarea documentelor de evidență și utilizarea nejustificată a combustibilului constituie abateri și atrag răspunderea prevăzută de legislație.
61. Răspunderea materială, disciplinară, contravențională sau penală, după caz, se aplică în condițiile legislației Republicii Moldova.

XIV. DISPOZIȚII FINALE
62. Prevederile prezentului Regulament se aplică tuturor subdiviziunilor subordonate Consiliului raional Sîngerei care utilizează sau gestionează autovehicule de serviciu.
63. În cazul modificării legislației naționale care reglementează utilizarea autovehiculelor de serviciu, prevederile prezentului Regulament se aplică în măsura în care nu contravin noilor dispoziții legale, urmând a fi aduse în concordanță, după caz.
64. Persoanele responsabile de gestionarea și utilizarea autovehiculelor de serviciu vor fi informate despre prevederile prezentului Regulament și vor confirma luarea la cunoștință prin semnătură.







ANEXĂ

Numărul-limită al autovehiculelor de serviciu și parcursul-limită anual

	Nr. d/o
	Unitatea bugetară
	Gestionarul
	Marca autoturismului
	Nr.de înmatriculare
	Parcursul-limită (km)

	1.
	Aparatul Presedintelui
raionului
	Președintele raionului
	Școda Kodiaq
	RMA  271
	39000

	2.
	
	Vicepreședintele raionului
	Școda Superb
	SCR  003
	24000

	3.
	
	Vicepreședintele raionului
Deservire aparat
	Dacia Logan
	ACR  002
	24000

	4.
	
	Deservire aparat
	Hyundai Tucson
	BZY 022
	17000

	5.
	Direcția Finanțe
	Direcția Finanțe
	Școda Octavia
	SG CR 001
	17000

	6.
	Direcția Educație
	Direcția Educație
	Dacia Lodgy
	BXI  987
	15000

	7.
	
	Direcția Educație
	Renault Symbol
	SG CR 004
	15000

	
	Total
	
	7
	151000


 
 
 

